L’Splash Sagunt Festival del Còmic arriba este cap de semana al Casal Jove
20 de març 2019

L‘Splash Sagunt Festival del Còmic de la Comunitat Valenciana arriba este cap de semana al Casal Jove del Port de Sagunt. La sisena edición del festival, organitzat per la Generalitat Valenciana i l'Ajuntament de Sagunt, se celebrarà els dies 22, 23 i 24 de març i comptarà amb un total de 50 artistes i 30 estands.

Per a esta sisena edició, el festival comptarà amb alguns dels autors i autores més destacats de la Comunitat Valenciana i del panorama nacional internacional, com l'artista alemanya Isabel Kreitz, qui recentment ha publicat una obra de novel·la gràfica en l'editorial La Cúpula i és autora d'obres com _Haarman, el carnicero de Hannover_, _El caso Sorge_ i _Pólvora mojada_, pels quals rebrà el Premi Trajectòria Internacional.

El festival també comptarà amb autors com Sento Llobell i Elena Uriel, amb l'exposició ‘Dr Uriel: Vinyetes de la Guerra Civil’. Núria Tamarit, l'autora valenciana del cartell de l'Splash 2019, estarà present amb una exposició sobre la seua obra i la publicació de dos dels seus treballs d'enguany. L'oferta d'exposicions es completarà amb ‘Corrupcionario’, de Bernardo Vergara, premi Humor Gràfic 2019.

L'Splash també comptarà amb gran quantitat d'autors i autores com Rubén Pellejero, Bernardo Vergara, Antonio Altarriba, Carla Berrocal, Keko, Kim, Cristina Durán, Toni Guiral, Ana Galvañ, Carlos Azagra, Encarna Revuelta, Nadar, Miguel Ángel Giner, Laura Rubio o Javier i Juan Gallego, entre molts d'altres. Els autors participaran en diferents activitats, que permetran conéixer-los, com són lliuraments de premis, presentacions de llibres, xarrades, taules redones i signatures en els estands de la zona de fira.

Una altra de les activitats del festival és el cinema per a totes les edats, així com tallers a càrrec de socis d'APIV per als més joves en la secció de l'Splash Kids. Destaquen altres activitats com actuacions de rock, amb Los Mocetones, i espectacles com el de Leo Bassi. Un altre aspecte que destacar és la presència de Laura Barrachina, directora del programa ‘La hora del bocadillo', de Ràdio 3, i premiada per la seua labor de difusió del nové art. S'emetrà un programa en directe.

El regidor de Joventut, Guillermo Sampedro, ha afirmat que l'Splash "**és un festival que està dins d'un bon moment en allò que suposa el còmic al País Valencià. S’ha convertit en la referència de tota l'activitat que es fa des del públic en el món de la il·lustració còmic.** **Som referència perquè en els últims anys s'han fet bé les coses, hem sabut fer un festival pròxim i atractiu per al públic**".

A més, Sampedro ha assegurat que confia que "**este siga l'últim any que l'Splash es fa en les instal·lacions de la regidoria de Joventut. Esperem que l'any que ve es puga fer en la Nau de Tallers, eixa és l'aposta que ha de fer este festival, l'Ajuntament i Conselleria. Esperem que eixe salt a la nau es produïsca al més prompte possible, esperem que l'any que ve, i que amb això el festival es convertisca en un dels festivals més potents de tot l'Estat Espanyol**”.

L'àmplia oferta centrada en el món del còmic comptarà amb exposicions, tallers, xarrades, taules redones, signatura de llibres, concerts, cinema, videojocs i, finalment, el lliurament dels premis als guanyadors d'esta edició que clausurarà el festival el matí del diumenge, 24 de març. Els interessats a consultar la programació completa o obtindre més detalls del festival poden fer-ho a través de l’enllaç [https://www.splashsagunt.es/dia-a-dia/](https://www.splashsagunt.es/dia-a-dia/)​![](/media/50sd4nkc/64_cartel-splash-2019-nuria-tamarit-724x1024_cuerpo.jpg)

*   [](http://www.facebook.com/sharer.php?u=https://aytosagunto.es/va/actualitat/l-splash-sagunt-festival-del-comic-arriba-este-cap-de-semana-al-casal-jove/ "Facebook")
*   [](http://twitter.com/share?url=https://aytosagunto.es/va/actualitat/l-splash-sagunt-festival-del-comic-arriba-este-cap-de-semana-al-casal-jove/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-splash-sagunt-festival-del-comic-arriba-este-cap-de-semana-al-casal-jove/ "Linked In")
*   [](mailto:?body=https://aytosagunto.es/va/actualitat/l-splash-sagunt-festival-del-comic-arriba-este-cap-de-semana-al-casal-jove/)